題遠上人休老庵
作者：劉弇
朝代：宋

paragraphs: 上人叢林秀，襟期支許越。
往從湖山遊，發軔無留轍。
轉身浮雲空，歸興飛鳥豁。
故鄉得青海，下瞰鯨燦窟。
結廬纔蝸牛，勝踐喧卑脫。
叢殘翦荆棘，淚敝棲楣埒。
蘭苕紛被逕，關鎖晝不掣。
由來大慷生，卓錫果清絕。
菅茅席三徑，虛榻掃凉月。
不持一錢居，未省香火歇。
鶴骨老亦輕，田衣故仍潔。
高舂一飯過，野荈供嚼齧。
笑作瘡剜肉，薦語畏饒舌。
陽岡藷蔗稠，乳竇春泉冽。
行當攬俗駕，滯念論一吷。